AIŠKINAMASIS RAŠTAS

Dėl patalpų perdavimo neatlygintinai naudoti

1. **Parengto tarybos sprendimo projekto tikslai ir uždaviniai**

Molėtų rajono savivaldybės administracija gavo VO Toliejų bendruomenės centro (toliau – Toliejų bendruomenė) 2020 m. balandžio 15 d. prašymą ir VO Joniškio bendruomenės centro (toliau – Joniškio bendruomenė) 2020 m. balandžio 15 d. prašymą.

Toliejų bendruomenė nurodo, kad nuo 2012 m. naudojosi šiomis patalpomis, kurios buvo suteiktos pagal 2012-06-29 turto panaudos sutartį Nr. T6-43 (toliau – Sutartis) įstatuose numatytai veiklai. Patalpos ir toliau bus naudojamos suburti Toliejų ir aplinkiniuose kaimuose gyvenančius, dirbančius ar kitaip susijusius asmenis bendruomenės problemoms spręsti, skatinti bendruomenės narių pilietinį aktyvumą, stiprinti jų organizuotumą ir sugebėjimą atstovauti bendruomenės interesams, tenkinti svarbiausius bendruomenės socialinius, kultūrinius, ūkinius poreikius, kurti saugią ir patogią gyvenamąją aplinką, dirbti su jaunimu, dalyvauti projektinėse veiklose. Kadangi Toliejų bendruomenė pateikė paraišką vykdyti projektą, kurio vienas iš reikalavimų, kad panaudos sutartis turi galioti ne trumpiau kaip 5 metus, rašte prašoma nutraukti Sutartį ir vėl suteikti patalpas 10 m. Patalpos, kuriomis bendruomenė naudojosi, prižiūrimos, remontuojamos, komunaliniai mokesčiai mokami laiku. Raštu įsipareigojama atlikti perduotų patalpų einamąjį ir kapitalinį remontus.

Joniškio bendruomenė prašyme nurodo, kad jau naudojasi savivaldybės suteiktomis patalpomis bendruomenės pastate ir prašo perduoti panaudai sandėlį, esantį Molėtų r. sav., Joniškio sen., Joniškio mstl., Arino g. 20, nes plečiant veiklą trūksta patalpų. Planuojama dalyvauti projektinėse veiklose ir rekonstruoti sandėlį. Prašomos patalpos bus naudojamos kaip pagalbinės patalpos nuostatuose numatytai veiklai vykdyti. Raštu įsipareigojama patalpas prižiūrėti, atlikti perduotų patalpų einamąjį ir kapitalinį remontus.

Su prašymais pateiktos įstatų kopijos ir prašymuose nurodo, kad įstaigos yra pelno nesiekiančios organizacijos, siekiančios tenkinti gyvenamųjų vietovių bendruomenių viešuosius poreikius.

Siekiant įvertinti poveikį konkurencijai ir atitiktį valstybės pagalbos reikalavimams užpildyti vertinimo klausimynai.

Parengto sprendimo projekto tikslas – perduoti 10 metų pagal turto panaudos sutartis Toliejų bendruomenei ir Joniškio bendruomenei savivaldybei nuosavybės teise priklausantį ir šiuo metu Molėtų rajono savivaldybės administracijos patikėjimo teise valdomą turtą.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsnio 1 dalies 3 punktas, 2 dalies 7 punktas, 3, 4 dalys;

Poveikio konkurencijai ir atitikties valstybės pagalbos reikalavimams vertinimo tvarkos aprašas, patvirtintas Lietuvos Respublikos vyriausybės 2002 m. gruodžio 3 d. nutarimu Nr. 1890 „Dėl valstybės turto perdavimo panaudos pagrindais laikinai neatlygintinai valdyti ir naudotis“;

Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo, patvirtinto Molėtų rajono savivaldybės tarybos 2019 m. sausio 24 d. sprendimu Nr. B1-13 „Dėl Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“, 2.3, 3.7, 4.2, 5.1.1 papunkčiai.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – perduotos patalpos ir pastatas bus prižiūrimi, remontuojami ir naudojami bendruomenių veiklai.

Neigiamų pasekmių nenumatoma.

**4. Priemonės sprendimui įgyvendinti**

Bus parengtos ir pasirašytos turto panaudos sutartys bei turto perdavimo – priėmimo aktai.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų rajono savivaldybės administracija